UNkz Noxolo Mqadi (31), uthi emuva kwalesi sigameko ingane yakhe ihlale izinsuku ezimbili yashona ngoba kuthiwa amakaka angene ngaphakathi emaphashini.
“Kuthe emini udokotela wangibheka wangitshela ukuthi kusekude ukuba ngibelethe. Uthe mangiphindele ekhaya. Ngimchazelile ukuthi ngeke ngikwazi ukugoduka ngoba ngisezinhlungwini futhi nezinto zokuhamba ziyahlupha ngakithi.
“Ungifake kwelinye igumbi ebelilele abantu abagulayo kwathiwa mangilinde kulona. Ngihlale lapho kwaze kwabantambama ngibulawa yizinhlungu. Kuqhamuke omunye umhlengikazi wesilisa obebona ukuthi ngisezinhlungwini wangihlola wafaka isandla esithweni sa- ngasese wabuya nodoti.
Uthi indlela isimo ebesesisibi ngayo, ingane ibisifuna ukuziphumela kwagcina kumphoqa ukuba azibelethele yena. Kuthe ingane isiphuma, zabaleka ezinye iziguli zayocela usizo.
Encwadini lesi sibhedlela esi- yibhalele uNkz Mqadi - ILANGA elinayo ikhophi yayo - siyavuma ukuthi ingane ikakile esiswini. UDkt Dumisani Zungu ongudokotela wabesifazane, uthi kuyenzeka ingane ikake esiswini ikakhulukazi uma ingakhuli kahle esiswini.
“Kuye kube yinkinga uma kuthiwa unina usekude ukubeletha - isibeletho sisavuleke ngo-2-3cm -ngoba kungenzeka amakaka agcine eseyixhela ingane ingakwazi ukuphefumula kahle njengoba isuke ihleli emanzini.